b"\n_START_ARTICLE_\nMildred Dunnock\n_START_SECTION_\nBiografia\n_START_PARAGRAPH_\nNascuda a Baltimore, Maryland, es va graduar en la Western Senior High School, a m\xc3\xa9s d'estudiar en el Goucher College, on va ser membre de la fraternitat Alpha Phi. Abans d'iniciar-se en la interpretaci\xc3\xb3, passats els trenta anys d'edat, Dunnock era mestra d'escola._NEWLINE_Despr\xc3\xa9s d'un parell de papers teatrals en el circuit de Broadway, Dunnock es va guanyar  la cr\xc3\xadtica per la seva interpretaci\xc3\xb3 d'una mestra gal\xc2\xb7lesa a The Corn is Green. La versi\xc3\xb3 cinematogr\xc3\xa0fica de l'obra va suposar el seu debut a la pantalla gran, treballant al costat de Bette Davis._NEWLINE_En els anys quaranta Dunnock va actuar principalment al teatre, en drames com The Corn is Green, Another Part of the Forest i Mort d'un viatjant, i en el musical Lute Song. Va repetir el seu paper de Mort d'un viatjant en la versi\xc3\xb3 per al cinema rodada el 1951. Un altre dels seus papers destacats va ser el de Big Mama a la primera producci\xc3\xb3 teatral de l'obra de Tennessee Williams La gata sobre la teulada de zinc, encara que el paper de l'adaptaci\xc3\xb3 cinematogr\xc3\xa0fica va ser per a Judith Anderson. Entre les seves pel\xc2\xb7l\xc3\xadcules s'inclouen The Trouble with Harry, Love Me Tender, Baby Doll, Peyton Place, Hist\xc3\xb2ria d'una monja, Una dona marcada, i Dol\xc3\xa7 ocell de joventut. A m\xc3\xa9s,  va ser la dona en cadira de rodes que \xc3\xa9s tirada per les escales per Richard Widmark al film de 1947 Kiss of Death._NEWLINE_A m\xc3\xa9s de la seva reeixida carrera com a actriu de car\xc3\xa0cter al teatre i en el cinema, Dunnock va actuar amb freq\xc3\xbc\xc3\xa8ncia com a artista convidada en nombroses s\xc3\xa8ries televisives i telefilms, entre elles una versi\xc3\xb3 de La mort d'un viatjant producci\xc3\xb3 en la qual va interpretar per tercera vegada a Linda Loman._NEWLINE_Dunnock va ser nominada en dues ocasions a l'Oscar a la millor actriu secund\xc3\xa0ria, una per Mort d'un viatjant (1951), i una altra per Baby Doll (1956). A m\xc3\xa9s va ser nominada al  Globus d'Or a la millor actriu secund\xc3\xa0ria per Baby Doll. La seva \xc3\xbaltima pel\xc2\xb7l\xc3\xadcula va ser The pick-up Artist, protagonitzada per Robert Downey, Jr. i Molly Ringwald._NEWLINE_Mildred Dunnock va tenir dos fills de la seva relaci\xc3\xb3 amb Keith Urmy, amb qui es va casar el 1933. El matrimoni va durar fins a 1991, any de la mort de l'actriu, fet ocorregut a Oak Bluffs, Massachusetts, per causes naturals. Tenia 90 anys d'edat. Va ser enterrada al Cementiri Lamberts Cove de West Tisbury, Massachusetts._NEWLINE_Per la seva contribuci\xc3\xb3 al cinema, Dunnock t\xc3\xa9 una estrella en el Passeig de la Fama de Hollywood, en el 6613 de Hollywood Boulevard."